# Varsel om oppstart av planarbeid med detaljregulering av Elvål næringsområde i Rendalen kommune

Med hjemmel i §§ 12-1 og 12-8 i plan- og bygningsloven varsles det herved om at det er igangsatt detaljregulering av Elvål næringsområde i Rendalen kommune. Norconsult AS utarbeider planen på oppdrag fra Rendalen kommune.

# Avgrensning av planområdet

Planområdet ligger på Elvål, sørvest for brua som fører fylkesveg 30 over Tysla. Planområdet utgjør om lag 79 daa og består av eiendommene GID 61/154/2, 61/234, 61/315, 61/316, 61/326, samt deler av 61/154. Med tanke på regulering av avkjørsel fra fylkesveg 30 med tilhørende frisiktsoner, inngår deler av eiendommene GID 61/60, 61/265 og 108/35 i planområdet.

# Formål og forutsetninger for planforslaget

Formål med planarbeidet som settes i gang er å legge til rette for videreutvikling av det etablerte næringsområdet, både ved å sikre nødvendige arealer for utvidelse av eksisterende virksomheter og ved å legge til rette for etablering av ny næringsvirksomhet.

I innledende fase av planarbeidet, vil det bli utarbeidet en situasjonsplan som danner grunnlaget for utforming av området (vegføring, arrondering av næringsarealer, vann- og avløp, vegetasjonsbelter etc.). Vi vil ta kontakt med grunneierne i næringsområdet for å kartlegge de ulike bedriftenes behov, som utgangspunkt for arbeidet med situasjonsplanen.

Det vil bli utarbeidet ei støyvurdering med utgangspunkt i aktuelle typer virksomhet i området. Med utgangspunkt i denne vurderinga, vil det bli gitt bestemmelser med grenseverdier for støy fra næringsvirksomhet i området, samt fastsatt krav til eventuelle avbøtende tiltak.

Planområdet er avmerket med aktsomhetsområde for flom, både knyttet til Tysla og Brubekken, og det vil som del av planarbeidet bli utarbeidet en flomvurdering. NVE planlegger flomsikring i Tysla i området rundt Elvål, og vurderingene knyttet til flom vil bli sett i sammenheng med dette arbeidet.

Området vil bli tilknyttet kommunalt vann- og avløpsnett. Løsninger for tilknytning til etablert anlegg vil bli vurdert som del av planarbeidet.

# Planstatus

Planområdet er uregulert, men er avsatt til næringsbebyggelse i kommuneplanens arealdel, vedtatt 2014. Planforslaget vil bli utarbeidet i tråd med kommuneplanens arealdel, og det vil ut fra dette ikke bli utarbeidet konsekvensutredning for tiltaket. Virkninger av tiltaket vil bli belyst i planbeskrivelsen jf. plan- og bygningslovens § 4-2, første ledd.

Deler av planområdet er i plankartet til arealdelen avmerket med aktsomhetsområde for flom. Bestemmelser til faresonene slår fast at det ikke er tillatt å etablere ny bebyggelse lavere enn nivå for 200-årsflom + sikkerhetsmargin på 0,3 meter, med mindre det utføres tiltak som sikrer bebyggelsen mot flom.

# Innspill

Du kan sende innspill til planarbeidet til oppdal@norconsult.com eller til Norconsult AS, Inge Krokanns veg 9, 7340 Oppdal, innen **13.09.21.**